ปปง.จ่อจัดเรตติ้ง ระบบคุมฟอกเงิน
ปปง.ติวเข้มสถาบันการเงิน จัดเรตติ้งระดับความเสี่ยงลูกค้าที่เข้าข่ายฟอกเงิน
26 ม.ค. 2558

ปปง.ติวเข้มสถาบันการเงิน จัดเรตติ้งระดับความเสี่ยงลูกค้าที่เข้าข่ายฟอกเงิน 
นายเทพสุ บวรโชติดารา ผู้อำนวยการข่าวกองการเงิน สำนักงานป้องกันและปราบรามการฟอกเงิน (ปปง.) เปิดเผยว่า ปปง.อยู่ระหว่างการจัดอันดับเครดิตสถาบันการเงินแต่ละแห่งว่ามีระบบตรวจสอบและจัดระดับความเสี่ยงธุรกรรมการเงินที่กระทำความผิดกฎหมายและเข้าข่ายการฟอกเงินหรือไม่ โดยให้มีการคัดกรองและจัดกลุ่มหรือจับตาบุคคลที่มีความความเสี่ยงที่ทำธุรกิจผิดกฎหมายหรือฟอกเงิน
“ในกลางปีนี้ทางองค์กรต่อต้านการฟอกเงิน หรือ FATF (Financial Action Task Force) จะเข้าตรวจสอบไทยว่ามีระบบที่ได้มาตรฐานหรือไม่ หากไทยถูกจัดเป็นประเทศที่เข้าข่ายความเสี่ยงฟอกเงินจะมีผลกระทบต่อเศรษฐกิจและความน่าเชื่อถือของประเทศอย่างมาก” นายเทพสุ กล่าว 
ทั้งนี้ แต่ละเดือนจะมีการแจ้งรายการอันควรสงสัยว่ากระทำการเข้าข่ายฟอกเงินประมาณหนึ่งพันรายการ เป็นรายการนอกเหนือจากที่ พ.ร.บ.ฟอกเงินกำหนดให้ธนาคารแจ้งการทำธุรกรรมเงินสดผ่านธนาคารตั้งแต่ 2 ล้านบาท ธุรกรรมซื้อขายอสังหาริมทรัพย์ วงเงิน 5 ล้านบาท ซึ่ง ปปง.ไม่สามารถตรวจสอบได้หมดต้องขอความร่วมมือให้สถาบันการเงินช่วยคัดกรองรายที่ต้องจับตาเป็นพิเศษมาให้
สำหรับกรณีบัญชีเงินฝากของสถาบันเทคโนโลยีพระจอมเกล้าเจ้าคุณทหารลาดกระบัง (สจล.) สูญหายกว่า 1,600 ล้านบาท และมีการฟอกเงินผ่านบุคคลอื่นมากมายนั้น จาการตรวจสอบพบว่าหน่วยงานที่เกี่ยวข้องมีการแจ้งว่าเป็นธุรกรรมอันควรสงสัยมาที่ ปปง.แล้ว แต่ไม่ได้คัดกรองมาว่าให้จับตาดูเป็นพิเศษ ปปง.จึงไม่ได้ติดตามข้อมูลใกล้ชิดลงไปดูรายละเอียดว่ามีการโอนเงินฟอกไปที่ไหนบ้าง ทำให้พบว่าฟอกเงินหลังจากเกิดเหตุช้า
นายเทพสุ กล่าวว่า เนื่องจากข้อมูลไหลเข้ามาใน ปปง.แต่ละวันเยอะมาก จนไม่สามารถที่จะตรวจสอบได้ทัน จึงต้องขอความร่วมมือจากสถาบันการเงินเพื่อให้พบความผิดปกติได้เร็วขึ้น